 NA TITUS OMINDE MAHAKAMA moja mjini Eldoret imeambiwa kuwa polisi wanasubiri mwanamume ambaye alimeza pete, ajisaidie kupitia choo ili pete hiyo ipatikane na kutumika kama ushahidi katika kesi ambapo amekiri kuiba pete ya thamani ya Sh15,000. “Naomba mshtakiwa asipewe dhamana kabla hajajisaidia ili pete aliyomeza itumiwe kama ushahidi katika kesi,” kiongozi wa mashtaka Patricia Kurui aliambia mahakama wakati wa kusomewa mshukiwa kusomewa maelezo ya mashtaka. Katika kesi hiyo, Emmanuel Moyi ameshtakiwa kwa kuiba pete kutoka katika duka moja mjini Eldoret. Nakala ya mashtaka ilisema kuwa mnamo Agosti 26, 2023, katika duka la Mwaura mjini Eldoret, Moyi aliiba pete hiyo ya Sh15,000 mali ya Mwaura Nguku Kamau kwa kuimeza kabla ya kuacha dukani humo pete yake ya thamani ya chini. Picha za kamera ya CCTV zilizoonyesha mshukiwa akimeza pete hiyo zitawasilishwa kortini kama ushahidi. Hata hivyo mshtakiwa alikiri mashtaka huku akitaka mahakama kumhukumu haraka. Kwa kukosekana ushahidi wa pete, kiongozi wa mashtaka aliomba mahakama muda wa wiki moja kusubiri mshtakiwa kujisaidia pete husika ili iwasilishwe kortini kama ushahidi. Hakimu Mwandamizi Mkuu Mogire Onkoba aliamuru kesi hiyo kutajwa mnamo Septemba 4. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  